მაკ-მერდოს შელფური მყინვარი
მაკ-მერდოს შელფური მყინვარი — შელფური მყინვარი ანტარქტიდაში. წარმოადგენს როსის შელფური მყინვარის ნაწილს. ჩრდილოეთით ესაზღვრება მაკ-მერდოს ზუნდი, როსის კუნძული, ხოლო სამხრეთით მინა-ბლაფი. არსებული კვლევებით, მაკ-მერდოს შელფური მყინვარი როსის შელფური მყინარისგან სრულიად განსხვავდება და საკუთარ სახელწოდებას იმსახურებს. 1962–63 წლებში მაკ-მერდოს შელფური მყინვარი გამოიკვლია არტურ ჰაინემ, რომელმაც შემოგვთავაზა როსის კუნძულით, ბრაუნის ნახევარკუნძულით, შავი კუნძულითა და თეთრი კუნძულით შემოზღუდული ტერიტორიის ცალკე გამოყოფა. ანტარქტიდულ სახელწოდებათა საკონსულტაციო კომიტეტმა გაავრცელა არეალი სამხრეთით მინა-ბლაფამდე. 1965–66 წლებში ზედაპირქვეშა ტემპერატურის, სიმჭიდროვისა და ელექტროწინაღობადობის გასაზომად ყინულში სამი ხვრელი გაბურღეს; ამას გარდა, შეგროვდა ფირნის ნიმუშები. 2010 წლის მარტში შელფური მყინვარის ქვედა ნაწილში აღმოაჩინეს ცოცხალი Lysianassidae.